Тукы

Тукы суть една зоз трьох основных поживнин, потребных про организм, заровно з протеинами и сахаридами.
Тукы суть з хемичного погляду органичны злученины, естеры глицерола и едноосновных мастных квасох (триацилглицеролы); односять ся ку липидам. В живых организмах суть едным з основных компонентох бунок и тканей. Суть они и жерелом енергии в организмѣ; енергетична вартость чистого тука 3770 кДж/100 г. Природны тукы дѣлять ся на животинны масти и ростлинны олаи.Прохоров А. М., с. 438. 

Тукы суть роспустны в органичных роспущалниках, але не во водѣ.

Термины масть, олай и липид не суть синонимами. Масти суть тукы, котры при хыжной теплотѣ (20°C) суть в певном станѣ, олаи — в текучом станѣ. Тукы зась суть лем една група липидох, и не загортають, напримѣр, холестерол и ему подобны липиды. 

Типы тукох
Тукы ся подставово дасть роздѣлити на три типы: ненасычены, насычены и трансмасти.Types of Fat.

Ненасычены тукы
Ненасычены тукы,  unsaturated fats, суть ростлинного походжѣня, суть текучы при хыжной теплотѣ, а з хемичного погляду в их молекулах суть вязбы и просты и двоиты. Тоты тукы ся поважують за найвеце проспѣшны про здоровля, понеже знижують ровину холестеролу, суть протизапалны, стабилизують сердечный ритм и мають еще далшы хосенности. Ненасычены тукы дале еще дѣлять ся на
 мононенасычены,  monounsaturated fats (MUFA): оливовый и репчовый олай, авокадо, мандулѣ, насѣня дынѣ, сезама; 
 полиненасычены,  polyunsaturated fats (PUFA): посонячниковый, кендеричаный олай, рыба, орѣхы, леняне насѣня.

Насычены тукы
Насычены тукы,  saturated fats, суть переважно животинны масти, певной конзистенции при хыжной теплотѣ,  а з хемичного погляду в их молекулах вязбы суть лем просты. 

Суть в мясѣ, солонинѣ, молоцѣ, сырѣ.

Поважуе ся, же тоты масти, спожиты над мѣру, можуть быти причинов сердечно-судинных хворот, а тыж надмѣрной отылости.
Подля рекомендаций медикох не мали бы перевысити 25-30% калорийности денной нормы.Facts about saturated fats. 

Трансмасти

Трансмасти,  trans fats, суть промысловой выробы гидрогенованы ростлинны олаи, котры в том процесѣ стугнуть и достануть маргаринову конзистенцию. 

Суть то розличны маргарины и подобны тукы. Они суть вгодны про многоразове смажѣня, зато суть облюбены про рестораны, фастфуды и промыслово выроблены готовы пакованы закускы.

В року 2003 Свѣтова Организация Здоровництва выдала варованя, же трансмасти суть найвеце шкодливы про здоровля и не мали бы перевысшовати 1% калорийности денной нормы.Trans-mastné kyseliny zabíjejí půl milionu lidí ročně.

Жерела и одказы
 Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
 Types of Fat. //Harvard T.H. Chan School of Public Health
 Facts about saturated fats. //National Institutes of Health U.S. National Library of Medicine.
 Trans-mastné kyseliny zabíjejí půl milionu lidí ročně. //Český rozhlas.

 Референции 

Катеґорія:Тукы